SC ตั้งเป้ายอดขายปี 62 โตแตะ 2.2 หมื่นลบ.จ่อเปิด 12 โครงการใหม่ มูลค่า 2.27 หมื่นลบ.
SC ตั้งเป้ายอดขายปี 62 โตแตะ 2.2 หมื่นลบ. จ่อเปิด 12 โครงการใหม่ มูลค่า 2.27 หมื่นลบ.
22 ม.ค. 2562

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า แผนธุรกิจปี 62 บริษัทมุ่งเติบโตทั้งยอดขาย รายได้ และกำไรสุทธิ โดยตั้งเป้ายอดขาย 22,000 ล้านบาท เติบโตมากกว่า 40% เทียบกับปีที่ผ่านมา และรายได้ 19,000 ล้านบาท
โดยยอดขายปี 2562 จะมาจากโครงการเพื่อขายทั้งหมดรวม 58 โครงการ มูลค่ารวม 62,700 ล้านบาท ประกอบด้วยโครงการต่อเนื่อง 46 โครงการ มูลค่า 40,000 ล้านบาท และ โครงการใหม่ 12 โครงการ มูลค่า 22,700 ล้านบาท
สำหรับโครงการใหม่แบ่งเป็น 8 โครงการแนวราบ มูลค่ารวม 6,500 ล้านบาท ประกอบด้วยโครงการบ้านเดี่ยวระดับราคา 4-50 ล้านบาท ภายใต้แบรนด์ เพฟ, เวนิว, บางกอก บูเลอวาร์ด และ เดอะเจนทริ พร้อมบ้านและทาวน์โฮม 2-5 ล้านบาท มีแบรนด์วี คอมพาวด์กับ เวิร์ฟ โดยทุกโครงการอยู่ในทำเลศักยภาพ ได้แก่พระราม 5 , วิภาวดี , รังสิต , บางนา และ ลาดพร้าว-เสรีไทย เป็นต้น
ขณะที่อีก 4 โครงการเป็นโครงการแนวสูงที่เตรียมเปิดทำเลใจกลางกรุงเทพฯ มูลค่า 16,200 ล้านบาท โดย SC เปิด 2 โครงการ และ SCOPE จำนวน 2 โครงการ
ทั้งนี้ คอนโดมิเนียมที่ SC เปิดใหม่ 2 โครงการ มูลค่า 6,000 ล้านบาท ได้แก่ โครงการ The Crest ทำเล Prime สุดของย่านห้าแยกลาดพร้าว ใกล้กับ Interchange Station กับ BTS ห้าแยกลาดพร้าว และเพียง 75 เมตร จาก MRT พหลโยธิน ขนาดพื้นที่กว่า 1.3 ไร่ มูลค่า 3,500 ล้านบาท โดยพัฒนาภายใต้บริษัท เอสซี เอ็นเอ็นอาร์ วัน จำกัด (SC NNR1 Co.,Ltd.) บริษัทร่วมทุนระหว่าง SC กับ Nishitetsu Group ยักษ์ใหญ่และผู้นำในภูมิภาคคิวชูของญี่ปุ่น
2.โครงการ The Crest ทำเลสุขุมวิท 23 ย่านใจกลางธุรกิจสำคัญ ใกล้กับ Interchange Station สถานีอโศก และสุขุมวิท บนพื้นที่กว่า 1.5 ไร่ มูลค่า 2,500 ล้านบาท เป็นจุดเชื่อมต่อพื้นที่ lifestyle ใกล้แหล่งท่องเที่ยวและชอปปิ้งในย่านทองหล่อ พร้อมพงษ์ และอโศก
สำหรับบริษัท สโคป จำกัด ซึ่งมี นายยงยุทธ ชัยพรหมประสิทธิ์ เป็นประธานเจ้าหน้าที่บริหาร ปีนี้จะเปิดคอนโดฯ ใหม่ 2 โครงการ มูลค่า 10,200 ล้านบาท ได้แก่ โครงการ SCOPE หลังสวน บนพื้นที่ประมาณ 2.02 ไร่ มูลค่าโครงการ 7,800 ล้านบาท และ โครงการ SCOPE ทองหล่อ บนพื้นที่ประมาณ 1.01 ไร่ มูลค่าโครงการ 2,400 ล้านบาท
อย่างไรก็ตาม จะมีโครงการเพื่อขายทั้งหมด 58 โครงการ แบ่งสัดส่วนแนวราบ : แนวสูง คือ 60:40 ในส่วนแนวราบมี Stock พร้อมโอน 3,000 ล้านบาท และ Stock จากแนวสูงพร้อมโอน 6 โครงการ 8,400 ล้านบาท ได้แก่ โครงการ SALADAENG ONE (ศาลาแดง วัน), BEATNIQ (บีทนิค) สุขุมวิท, CHAMBERS CHER (แชมเบอร์ส เฌอ) รัชดา-รามอินทรา และ CHAMBERS CHAAN (แชมเบอร์สชาน) ลาดพร้าว-วังหิน เป็นต้น พร้อมกับอีก 2 โครงการใหม่ ที่จะสร้างเสร็จและพร้อมโอนในปีนี้ คือ โครงการ 28 CHIDLOM (ทเวนติ้เอท ชิดลม) และโครงการ CENTRIC RATCHAYOTHIN (เซ็นทริค รัชโยธิน)